Gucci-Helle vil til topps
- Sosialdemokratene er tilbake! lød den seierssikre parolen, da den 38 år gamle statsviteren overtok formannsklubba, bare to måneder etter at hun selv ble valgt inn i Folketinget. Politikk i familien Hovedoppgaven for Thorning-Schmidt som er svigerdatter til den tidligere britiske Labour-toppen Neil Kinnock, blir å gjenreise det gamle partiet etter to dramatiske valgnederlag. - Sosialdemokratiet sier i dag endelig farvel til å være toppstyrt og betongtungt, sa Thorning-Schmidt. Lederstrid Thorning-Schmidt tar over etter Mogens Lykketoft, som trakk seg etter sosialdemokratenes katastrofale nederlag ved Folketingsvalget 8. februar i år. Partiet fikk da sitt dårligste resultat siden 1973. Siden den gang har det vært ført en hissig debatt om den sosialdemokratiske arvefølgen, både innad i partiet og i avisene. Thorning-Schmidt og hennes fremste rival Frank Jensen, har stilt opp til direkte debatt med hverandre på hele 18 åpne valgmøter rundt om i Danmark . Da hun først var valgt, roste hun Frank Jensen for skvær opptreden. Jensen har vært regnet som kronprins i partiet. Den nye partilederen betegnes av sine motstandere som en uerfaren lettvekter, mens tilhengerne sier hun er et stort politisk talent, nettopp det friske nye pust det gamle partiet trenger. - De som ikke vil være med, kan sitte hjemme, sa Thorning-Schmidt som lovet nulltoleranse overfor uro på partifløyene. Trakk seg etter valget Partiets gruppeformann i Folketinget, Pia Gjellerup, trakk seg onsdag fra sitt verv etter at Thorning-Schmidt ble valgt, og det er ventet at finanspolitisk talsmann Jan Petersen blir ny gruppeleder. Thorning-Schmidt har bare vært medlem av Folketinget siden februar i år, og har ennå til gode å holde sin første store tale i den danske nasjonalforsamlingen. Hun er utdannet som statsviter og har arbeidet som EU-konsulent for dansk LO. Helle Thorning-Schmidt er gift og har to barn med Stephen Kinnock, sønn av den tidligere britiske Labour-lederen og EU-kommissæren Neil Kinnock.
Helle Thorning-Schmidt med klengenavnet Gucci-Helle, skal puste nytt liv i de danske sosialdemokratene.